АҞӘА, рашәарамза 6 – Sputnik. Анхарҭаз акредитқәа рыҭара залшом афинансқәа рыҟамзааразы, ҳәа Sputmik акорреспондент иеиҳәеит Аԥсны Аԥыза-министр ихаҭыԥуаҩ Беслан Ешба.
"Аҳәынҭқарра иахәҭоу афинанстә шьаҭа амам, анхарҭақәа зҭаху аҭаацәарақәа ирыцхраартә еиԥш. Апроцентқәа ҳаракымкәа акредит аҭара ахарџь рацәаны иаҭахуп", — иҳәеит Ешба.
Иара ишиҳәаз ала напхгара зиҭо "Аԥсны Аҳәынҭқарра атәылауаа аҳәынҭқарратә цхыраара рыҭареи Ареспубликатә биуџьет аҟынтәи анхарҭаҭыԥқәа рзаахәареи рызҵаарақәа рзы" акомиссиа 20 рзаҳал ахәаԥшразы иазышьҭоуп.
"Акомиссиа урҭ атәылауаа анхарҭа ҭыԥқәа рыҭара иалацәажәоит. Аматериалқәа еизганы анхарҭатә фонд ашьақәыргылара мҩаԥыргарц азы ақалақьқәеи араионқәеи рхадацәа ирзышьҭуп. Амза анҵәамҭазы иҳауа аинформациа аус адуланы урҭ ауаа ацхыраара раҳҭап ҳәа агәаанагара ыҟоуп", — иҳәеит Ешба.
Иара убасгьы ауадақәа змоу ауаа урҭ аҳәынҭқарра иаадырхәарц рыҿцәажәарақәа мҩаԥысуеит, иҳәеит Аԥыза-министр ихаҭыԥуаҩ.